**Слайд 1**

**Хөрмәтле Рөстәм Нургалиевич!**

**Хөрмәтле Евгений Иванович, Евгений Сергеевич, Ленар Ринатович!**

**Хөрмәтле коллегалар һәм коллегиядә катнашучылар!**

Хөрмәтле Ленар Ринатович, еллык коллегиядә авторанспортчылар исеменнән чыгыш ясау мөмкинлеге биргәнегез өчен, Сезгә рәхмәтлемен.

Узган елны ясаган чыгышымда республикабызның авторанспорт тармагы өчен мөһим булган проблемалар күтәрелгән иде.

**Слайд 2**

Хөрмәтле Рөстәм Нургалиевич, хөрмәтле Ленар Ринатович, ул хәлиткеч мәсьәләләрне аңлаганыгыз һәм аларны хәл итүдәге ярдәмегез өчен, Сезгә зур рәхмәт.

Башкарылган эш нәтиҗәләреннән берсе – республикабызның моңа кадәр регуляр рейслар булмаган авылларына шәһәр яны автобус маршрутлары ачу булды. Моның өчен, Рөстәм Нургалиевич, автотранспорт предприятиеләре эшчеләреннән һәм авыл кешеләреннән, Сезгә аерым рәхмәт җиткерәбез.

**Слайд 3**

Тагын бик мөһим бер мәсьәлә хәл ителде – ул ташламага ия кешеләрнең автобуста йөргәннәре өчен тиешле компенсация тарифының 15 сумнан 18 сумга җиткерелүе. Казан шәһәрендәге җәмәгать автотранспорты предприятиеләре өчен бу тариф шушы 2019 елның 3 февраленнән кулланыла башлады. Республикадагы пассажирлар йөртүчеләрнең калганнары өчен дә бу тарифны куллану тизләтелсә иде.

Шул ук вакытта, узган коллегиядә күтәрелгән мәсьәләләрнең бер өлеше ел дәвамында хәл ителмәде, аларга кагылышлы хәл (ситуация) сизелерлек кискенләште.

Көйләүле тарифлар буенча җәмәгать транспорты эшчәнлеге мәсьәләсе, пассажирларны йөртүчеләр буларак, безнең өчен аеруча проблемалы һәм кискен тора.

**Слайд 4**

Россия транспорт министрлыгы тарафыннан, пассажирларны регуляр йөртү өлкәсендәге контрактның башлангыч максималь бәясен билгеләү тәртибе расланып, үз көченә керде һәм узган елның 1 июленнән аны куллану мәҗбүри.

Әлеге документ транспорт эшенең дәлилләнгән бәясен билгеләү мөмкинлеге бирде. Илебездәге пассажирлар йөртүчеләр өчен дә контрактның башлангыч (максималь) бәясен билгеләү мәсьәләсен тәртипкә салды. Пассажирлар йөртүчене, аның эшчәнлегенә зыян килмәслек дәрәҗәдә финанслауны күздә тотып, заказчының да, пассажирларны йөртүченең дә контракт бәясе белән манипуляция ясау мөмкинлегенә чик куйды.

Әмма күрсәтелгән тәртип һәм, шулай ук, 220нче Федераль законның республикабыздагы шәһәр транспортына кагылышлы өлеше бүгенге көндә, чынлыкта, тормышка ашырылмый. Авыл маршрутларын булдыру программасы кысаларында, шәһәр яны маршрутларында, Рөстәм Нургалиевич, Сезнең ярдәмегез белән һәм, шулай ук, республика транспорт министрлыгының, финанс министрлыгының, икътисадый һәм социаль тикшеренүләр үзәгенең (ЦЭСИ) үзара җайга салынган эшчәнлеге нәтиҗәсендә, контрактның башлангыч максималь бәясен билгеләү методологиясе уңышлы кулланыла. Без үз эшебез өчен исәп-хисапның ничек башкарылганын да, конкрет финанс нәтиҗәсен дә ачыктан-ачык күрәбез.

**Слайд 5**

Бүгенге көндә республикада кулланыла торган көйләүле тарифлар урнаштыру гадәте үз эшенә намус белән караучы пассажирлар йөртүчеләрне, очын очка ялгап, көч-хәл белән эшләү хәленә калдыра.

Татарстан Республикасының тарифлар буенча дәүләт комитеты, көйләүле тарифлар билгеләгәндә, нигез итеп пассажирлар йөртүченең нормативтагы түгел, ә чынлыктагы чыгымын ала. Бу, үз чиратында, пассажирларга транспорт хезмәте күрсәтү сыйфатында чагылыш таба һәм, әлбәттә, халыкта урынлы ризасызлык тудыра. Шуңа бәйле рәвештә, тарифларны исәпләү тәртибен һәм, шулай ук, пассажирлар йөртү процедурасын үзгәртү мөһим дип саныйбыз.

220нче Федераль закон буенча, үтәлгән рейс өчен заказчы, беренче чиратта, пассажирлар йөртүчегә түләргә тиеш. Шулай эшләгәндә, пассажирлар йөртүче ничек кенә булса да керем (выручка) алу түгел, ә үз эшенең өзлексезлеге, иминлек, графикның һәм автобус хәрәкәте расписаниесенең үтәлеше өчен үзендә ныклы җаваплылык тоя башлаячак. Бар нәрсәдә ачыклык булсын өчен, халыкның транспортта үтелгән ара өчен түләвеннән килгән табышны (доход) заказчы үзе, яки аның кушуы буенча – җәмәгать транспортында йөрелгән юл санына исәп тотылган бердәм социаль юл йөрү билеты (ЕСПБ) шикелле үк – «Социаль карта» операторы җыя ала. Ә урыннарда моны бердәм табыш җыю хезмәте башкара.

**Республика күләмендә муниципаль контрактларны тиешле тәртипкә туры китереп берьюлы төзү өчен, бюджетның мөмкинлеге юклыгын яхшы аңлыйбыз. Шуңа бәйле рәвештә, бу методның икътисадый нәтиҗәлелеген, кирәкле чыгымны, салым ягыннан файдалылыгын, халыкның канәгать булу-булмавын ачыклау максатыннан, хөрмәтле Рөстәм Нургалиевич, 220нче Федераль закон буенча күчерү процессын республиканың аерым бер шәһәрендә оештыру мөмкинлеген Сезнең карап тикшерүегезне үтенәбез.**

**Слайд 6**

Хәл ителмәгән иң мөһим мәсьәләләрнең тагын берсе – пассажир предприятиеләренең хәрәкәттәге составын яңартуның нәтиҗәле механизмы булмау.

Республикабызның муниципаль автобус маршрутларында хезмәт күрсәтә торган предприятиеләрендәге транспорт чараларының торышын, аларның физик һәм мораль яктан бик нык тузганлыгын да әйтү кирәктер. Гомум кулланылыштагы транспортта пассажирлар йөртү буенча заказ формалаштыруга һәм тарифларны көйләүгә хәзерге мөнәсәбәт булганда, дәүләт ярдәменнән башка, транспорт предприятиеләренең үз көче белән генә хәрәкәттәге составны яңарту, гомумән, мөмкин түгел.

Татарстан Республикасы – газ-мотор техникасын кертү буенча пилот төбәкләрнең берсе, шулай ук, кысылган табигый газны куллануны арттыру буенча «Газпром» акционерлык җәмгыяте каршындагы җаваплылык та бар. **Хөрмәтле Рөстәм Нургалиевич, җәмәгать транспорты предприятиеләре паркын яңарту максатыннан, Казан шәһәрендәге кебек үк, кысылган табигый газга эшли торган автобуслар сатып алу өчен, федераль субсидиягә өстәмә буларак, төбәк субсидиясе бирү мөмкинлеген каравыгызны үтенәбез. Бәлки бу мәсьәләне максатчан федераль программаларда катнашу исәбенә өлешчә хәл итеп буладыр. Мәсәлән, Россия экология министрлыгы линиясе буенча тормышка ашырыла торган «Чиста һава» өстенлекле дәүләткүләм проектында. Хөрмәтле Рөстәм Нургалиевич, җентекләп өйрәнү өчен, әлеге мәсьәләне экология министрлыгына тапшыруыгызны үтенәбез.**

**Слайд 7**

Хәл ителмәгән тагын бер мәсьәлә – мәктәп маршрутларындагы автобусларда укучыларны йөртү буенча 3 елга исәпләнгән муниципаль контрактлар төзү зарурлыгы, шулай ук, бу маршрутларда хезмәт күрсәтү өчен тиешле тарифларны кабат карап чыгу.

Мәктәп автобусларында укучыларны йөртү чыгымы, Татарстан Республикасының икътисадый һәм социаль тикшеренүләр үзәге (ЦЭСИ) раслаган исәпләмә нигезендә, финанслауның ике ставкалы нормативы буенча билгеләнелә.

Татарстан Республикасының икътисадый һәм социаль тикшеренүләр үзәге (ЦЭСИ) исәпләүләренә нигезләнеп, муниципаль контрактларда каралган сумма, транспорт предприятиеләренең чынлыктагы чыгымнарына туры килми, һәм аны капларга да җитми, чыгымнарның өстәмә мәҗбүри статьялары да исәпкә алынмаганлыктан, бу маршрутлардан файдалану, табыш урынына, югалтуларга гына китерә.

Мәсәлән, бер километр юл узганлыкка (пробег) ставканы исәпләгәндә, төп күрсәткечләрнең берсе булып, «хезмәткә түләү чыгымы» тора. Ә ул, беренче разряд тариф ставкасының минималь базасыннан чыгып формалаштырыла.

Әмма мәктәп укучыларын автобуста йөртү өчен бирелгән финанслау нормативын исәпләгәндә кулланыла торган тариф ставкаларында автобус йөртүче хезмәтенә шактый киметелгән күләмдә түләү карала.

Моннан тыш, тариф ставкаларында, безнең климат шартларына туры китереп, автомобиль шиннарын алмаштыру һәм аларны карап-көйләп тору, GPS трекерларга хезмәт күрсәтү һәм GPS мониторингы өчен җаваплы персоналны тоту, автобус йөртүчеләрне медицина тикшерүе, диспетчерлаштыру хезмәте өчен китә торган сумма да исәпкә алынмаган.

**Шуңа бәйле рәвештә, хөрмәтле Рөстәм Нургалиевич, балаларны йөртү өчен махсус билгеләнгән автобусларда гомум белем бирү учреждениеләрендә укучыларны йөрткәндә, 1 километр юл өчен түләүдә ставка суммасын яңадан исәпләү мәсьәләсен карау мөһим дип уйлыйбыз.**

Мәктәп автобусларында укучыларны йөртү өчен килешүне ел саен төзү һәм, шулай ук, әлеге төр заказның алга таба да биреләчәгенә ышаныч булмау, бу төр эшне үти торган автотранспорт предприятиеләренә мәктәп маршрутларындагы автобусларның торышын һәм техник хәлен камилләштерү, матди-техник базасын яхшырту мөмкинлеген чикли.

Мәктәп маршрутларындагы автобусларга хезмәт күрсәтү өчен төзелә торган килешү срогын арттыру мөһимлеге, пассажирларны автобуста йөртү хокукын лицензияләүне камилләштерү турындагы Федераль законга кертелгән үзгәрешләргә дә бәйле.

**Хөрмәтле Рөстәм Нургалиевич, мәктәп маршрутларына өзлексез, даими хезмәт күрсәтү максатыннан, муниципаль районнар башлыкларына укучыларны мәктәп автобусларында йөртү өчен озак сроклы контрактлар төзүне тәэмин итү бурычын йөкләвегезне үтенәбез.**

Хөрмәтле коллегалар һәм коллегиядә катнашучылар!

Алда сөйләгәннәрдән тыш, республикадагы пассажирлар йөртүчеләрне борчый торган һәм федераль дәрәҗәдә хәл итү таләп ителгән кайбер мәсьәләләр дә бар.

**Слайд 8**

Җәмгыятьнең иҗтимагый тормышында һәм илнең икътисадый куәтендә (потенциал) транспортның тоткан урынын һәм ролен исәпкә алсак, транспорт комплексын законсыз тыкшынулардан саклау – илебезнең дәүләт иминлеге өчен беренче дәрәҗәдәге әһәмияткә ия икәне аңлашыла.

Әлбәттә, монда дәүләт органнарының гына түгел, пассажирларны йөртүчеләрнең дә билгеле бер бурычлары булырга тиеш. Әмма, транспорт иминлеген тәэмин итү мәсьәләләренең шактый финанс чыгымы таләп ителә торган кайберләре, бернинди нигезсез-нисез, дәүләт тарафыннан транспорт компанияләренә йөкләнгән.

Ни кызганыч, пассажирлар йөртүчеләрнең билгеле бер финанс кыенлыклары кичерүләре шартларында, транспорт иминлегенә кагылышлы таләпләрне үтәүгә дөрес якын килү; транспорт объектларының террорчылыктан саклану торышына җитди йогынты ясамый торган һәм кирәгеннән артык күп булган нормаларны бетерү мәсьәләләре хәл ителми.

Мәсәлән, пассажирлар йөртүчеләр өчен транспорт иминлеге өлкәсендә үтәве авыр һәм кирәгеннән артык күп булган чараларны түбәндәгеләр тәшкил итә: транспорт иминлеге объектларының һәм транспот чараларының категориясен билгеләү һәм җитешсез якларын бәяләү; транспорт иминлеген тәэмин итәргә тиешле кешеләрне хәзерләү һәм аттестация уздыру; транспорт иминлеген тәэмин итә торган техник чараларны сертификацияләү.

Бу барлык оештыру-техник чаралар шактый сизелерлек, ә еш кына, хәтта күтәрә алмаслык финанс чыгымнар белән бәйле.

Мәсәлән, «Альметьевское ПОПАТ» акционерлык җәмгыятендә транспорт иминлегенә кагылышлы чараларны тормышка ашыру өчен быел 15 миллион сумлап акча кирәк булачак. Ә ул чараларны үтәгәндә, Ространснадзорның территориаль органнары беркетмәләре буенча, әле тагын дистәләрчә һәм йөзләрчә мең сум күләмендә административ штраф түләргә туры киләчәк.

Категория билгеләүне, җитешсез якларны бәяләүне һәм сертификацияләүне аккредитация үткән һәм бик югары хак ала торган юридик оешмалар башкара. Моны башкача хәл итәргә кирәк дип уйлыйм: бу эш транспорт инфраструктурасы субъекты тарафыннан мөстәкыйль рәвештә башкарыла ала, яисә тотылган чыгым дәүләт тарафыннан субсидияләнергә тиеш.

**Слайд 9**

Моннан тыш, барлык төр транспорт чаралары өчен дә категорияне билгеләү зарурлыгын, җитешсез якларны бәяләүне һәм транспорт иминлеген тәэмин итү планын эшләүне закончылык нормаларыннан алырга кирәк. Транспорт чаралары өчен транспорт иминлеген тәэмин итү паспорты эшләнергә, һәм ул паспортлар транспорт инфраструктуралары субъектларының үзләре тарафыннан расланырга тиеш.

Бу тормышка ашырылган очракта, транспорт инфраструктурасы субъектының махсус оешмалар хезмәте өчен түләүгә китә торган чыгымы кимиячәк.

**Слайд 10**

Хөрмәтле коллегалар, чыгышымда күтәрелгән мәсьәләләрнең хәл ителүе – пассажирларга югары дәрәҗәдә транспорт хезмәте күрсәтүдә, илебезнең киң халык катлавын имин һәм уңайлы транспорт белән тәэмин итүдә ныклы нигез булып торыр дип ышанам. Игътибарыгыз өчен рәхмәт!